Waarskuwing vir Gauteng-motoriste vir Donderdag uitgereik | Maroela Media
Waarskuwing vir Gauteng-motoriste vir Donderdag uitgereik
Die Tshwane- en Johannesburg-metropolisie het Woensdag 'n waarskuwing vir Gautengse motoriste en pendelaars uitgereik.
"Geen taxi's gaan dienste lewer nie en pendelaars moet alternatiewe reëlings tref. Ons vra om verskoning vir enige ongerief wat hierdeur veroorsaak word," het Ralph Jones, Santaco se woordvoerder, gesê.
Taxibestuurders gaan van vroegoggend uit verskeie rigtings in Gauteng na die kantore van die South African Taxi Finance in Kerkstraat in Midrand beweeg, waar hulle om 10:00 'n klagskrif aan die direkteurs van die maatskappy gaan oorhandig.
"Sommige lede van die taxibedryf is hard getref deur 'n hoë rentekoers van 28% en om op 'n swartlys geplaas te word weens die betaling van R15 000 per maand oor 72 maande. Ons kan dit nie meer vat nie," het Jones gesê.
Die Tshwane- en die Johannesburg-metropolisie het 'n verklaring uitgereik om te sê hulle is bewus van die beplande protesoptog.
Die Tshwane-metropolisie het gesê die betogings is nie goedgekeur nie en erge verkeer word tussen 04:00 en 08:00 in Pretoria verwag. Sr.supt. Isaac Mahamba, woordvoerder van die metropolisie, het gesê die hoofweë waar vertragings verwag word, is die Mabopane-snelweg, R21, N1 en N4.
Sr.supt. Wayne Minnaar, woordvoerder van die Johannesburgse metropolisie, het gesê vertragings word veral op die N3- en N1-snelweë in die rigting van Midrand verwag.
Nooddienste in Durban het op 31 Mei hul hande vol gehad om by ongelukstonele uit te kom, motoriste moes erge verkeer verduur en duisende pendelaars is gestrand gelaat weens 'n taxi-staking in dié stad.
Lede van die taxi-organisasie Santaco het vroeg Woensdagoggend die strate ingevaar en versperrings op snelweë en hoofroetes veroorsaak. Honderde Santaco-lede het met hul taxi's in konvooie gery na die Prospecton- industriële gebied, waar die voertuigvervaardiger Toyota se aanleg geleë is, om by die aanleg te betoog en 'n griefstaat te oorhandig.
Santaco het Toyota in 'n verklaring daarvan beskuldig dat die vervaardiger voertuie wat vir taxi's gebruik word se pryse opstoot. Volgens berigte is die taxibedryf ontevrede omdat die Toyota Quantum 10 jaar gelede teen R220 000 ingevoer is en nou plaaslik teen R450 000, sonder rente, vervaardig word. Lees meer hier.
Gauteng Johannesburg Pretoria Santaco
Pta-man in sy huis beroof
Knysna-brande: Onafhanklike ondersoek van stapel gestuur
Lees ek reg. As die res van die land se ieder en elk jaarliks meer moet opdok vir hul voertuie, mag hulle ook dan n snelweg sabotage?
Wat het jou brood en mieliemeel 10 jaar gelede gekos? Die prys daarvan het sekerlik nie dieselfde gebly nie? Kan jy nou sien dat die afgradering van die land se ekonomie en die swak wisselkoers en elke tweede maand se staking en protesaksie WEL 'n invloed op jou eie sak het?Begin dit nou sin maak?
Dit gaan n wonderlike dag wees met geen taxi's op die paaie
Een van die redes is dat 'n taxi gewoonlik in 'n ongeluk afgeskryf word. Omdat daar so baie ongelukke is a.g.v. blatante nalatigheid en roekeloosheid is dit mos nou vanselfsprekend dat die voertuie voortydig vervang moet word. Ry dus soos beskaafde mense met julle taxis dat die goed langer kan hou. Dis mos nie só ingewikkeld as selfs ek die oplossing duidelik kan sien en verstaan. Eish . . .
Laat hulle duur betaal vir die voertuig. Hulle betaal tog geen belasting op die geld wat hulle met daardie voertuig maak nie! Hulle wil alles hê maar hulle wil dit verniet hê!